Aħażija sultan ta' Ġuda U n-nies ta' Ġerusalemm għamlu sultan floku lil Aħażija, ibnu ż-żgħir, għax l-oħrajn ta' qablu kollha qatlithom il-ġgajta li kienet daħlet mal-Għarab fil-kamp. U Aħażija bin Ġeħoram sar sultan ta' Ġuda. Kellu tnejn u erbgħin sena Aħażija meta beda jsaltan, u saltan għal sena f'Ġerusalemm. Ommu kien jisimha Għatalija bint Għomri. U hu wkoll qabad it-triq ta' dar Aħab, għax ommu kienet tagħtih pariri ħżiena. U għamel il-ħażin f'għajnejn il-Mulej bħad-dar ta' Aħab, għax wara l-mewt ta' missieru, kienu huma li kienu l-kunsillieri tiegħu għall-qerda tiegħu. Kien ukoll fuq il-parir tagħhom li qabad, u mar ma' Ġeħoram bin Aħab, sultan ta' Iżrael, biex jitqabad ma' Ħażajel, sultan ta' Aram f'Ramot-gilgħad. Imma 'l Ġoram darbuh l-Aramin. U hu raġa' lura f'Ġeżragħel biex jiddewwa mill-ġrieħi li għamlulu f'Rama hu u jitqabad kontra Ħażajel, sultan ta' Aram. U Aħażija bin Ġeħoram, sultan ta' Ġuda, niżel jara lil Ġoram bin Aħab f'Ġeżragħel, għax kien marid. Ġeħu joqtol lil Aħażija Minn Alla kien ġej li Aħażija mar jara lil Ġoram, u hemm sab il-qerda tiegħu. Malli wasal ħareġ ma' Ġeħoram kontra Ġeħu bin Nimsi, li l-Mulej kien ikkonsagrah biex ikisser id-dar ta' Aħab; u ġara li wara li Ġeħu kien għamel il-kontijiet mad-dar ta' Aħab, sab il-prinċpijiet ta' Ġuda u wlied ħut Aħażija, li kienu jservu lil Aħażija, u qatilhom. Imbagħad beda jfittex lil Aħażija u sabu f'Samarija, fejn kien moħbi; u ġabuh quddiem Ġeħu, u qatluh, u difnuh, għax, qalu, dan hu bin Ġosafat, li kien ifittex il-Mulej b'qalbu kollha. U ma kien fadal ħadd mid-dar ta' Aħażija li seta' jżomm is-saltna sħiħa. Il-qerda tal-familja rjali U Għatalija, omm Aħażija, malli rat li miet binha, qamet u qerdet in-nisel kollu tas-saltna tad-dar ta' Ġuda. Imma Ġeħosabat bint is-sultan ħadet lil Ġowas bin Aħażija, ħatfitu minn nofs ulied is-sultan, li kienu lesti għall-mewt, u qegħditu flimkien mal-imraddgħa tiegħu fil-kmamar tas-sodod. Hekk ħbietu Ġeħosabat, bint is-sultan Ġeħoram, mart il-qassis il-kbir Ġeħojada, li kienet oħt Aħażija, minn quddiem għajnejn Għatalija; u hekk din ma qatlitux. U dam magħhom moħbi fid-dar ta' Alla għal sitt snin, filwaqt li Għatalija kienet issaltan fuq il-pajjiż.